amanoisuno/poetBack huggingface dataset:
送董正字常州覲省 賈島 
相逐一行鴻，何時出磧中？江流翻白浪，木葉落青楓。輕檝浮吳國，繁霜下楚空。春來懽侍阻，正字在東宮。
酬姚少府 賈島 
梅樹與山木，俱應搖落初。柴門掩寒雨，蟲響出秋蔬。枯槁彰清鏡，孱愚友道書。刊文非不朽，君子自相於。
送無可上人 賈島  抒情 赠别 秋天 孤寂
圭峰霽色新，送此草堂人。麈尾同離寺，蛩鳴暫別親。獨行潭底影，數息樹邊身。終有煙霞約，天台作近鄰。
送李騎曹 賈島 
歸騎雙旌遠，懽生此別中。蕭關分磧路，嘶馬背寒鴻。朔色晴天北，河源落日東。賀蘭山頂草，時動捲帆風。
送覺興上人歸中條山兼謁河中李司空 賈島 
又憶西巖寺，秦原草白時。山尋樵徑上，人到雪房遲。暮磬潭泉凍，荒林野燒移。聞師新譯偈，說擬對旌麾。
寄無可上人 賈島 
僻寺多高樹，涼天憶重遊。磬過溝水盡，月入草堂秋。穴蟻苔痕靜，藏蟬柏葉稠。名山思徧往，早晚到嵩丘。
寄龍池寺貞空二上人 賈島 
受請終南住，俱妨去石橋。林中秋信絕，峰頂夜禪遙。寒草煙藏虎，高松月照鵰。霜天期到寺，寺置即前朝。
送貞空二上人 賈島 
林下中餐後，天涯欲去時。衡陽過有伴，夢澤出應遲。石磬疎寒韻，銅瓶結夜澌。殷勤訝此別，且未定歸期。
送裴校書 賈島 
拜官從祕省，署職在藩維。多故長疎索，高秋遠別離。天寒泗上醉，夜靜岳陽碁。使府臨南海，帆飛到不遲。
昇道精舍南臺對月寄姚合 賈島 
月向南臺見，秋霖洗滌餘。出逢危葉落，靜看衆峰疎。[冷]露常時有，禪窗此夜虛。相思聊悵望，潤氣徧衣初。
即事 賈島 
索莫對孤燈，陰雲積幾層。自嗟憐十上，誰肯待三徵。心被通人見，文叨大匠稱。悲秋秦塞草，懷古漢家陵。城靜高崖樹，漏多幽沼冰。過聲沙島鷺，絕行石菴僧。豈謂舊廬在，誰言歸未曾。
黃子陂上韓吏部 賈島 
石樓云一別，二十二三春。相逐升堂者，幾爲埋骨人。涕流聞度瘴，病起喜還秦。曾是令勤道，非惟卹在迍。疎衣蕉縷細，爽味茗芽新。鐘絕滴殘雨，螢多無近鄰。溪潭承到數，位秩見辭頻。若箇山招隱，機忘任此身。
弔孟協律 賈島 
才行古人齊，生前品位低。葬時貧賣馬，遠日哭惟妻。孤塚北邙外，空齋中嶽西。集詩應萬首，物象徧曾題。
送人適越 賈島 
高城滿夕陽，何事欲霑裳。遷客蓬蒿暮，遊人道路長。晴湖勝鏡碧，寒柳似金黃。若有相思夢，殷勤載八行。
送僧遊衡嶽 賈島 
心知衡嶽路，不怕去人稀。船裏猶鳴磬，溪頭自曝衣。有家從小別，無寺不言歸。料得逢寒住，當禪雪滿扉。
洛陽道中寄弟 賈島 
趨走迫流年，慙經此路偏。密雲埋二室，積雪度三川。生類梗萍泛，悲無金石堅。翻鴻有歸翼，極目仰聯翩。
登江亭晚望 賈島 
浩渺浸雲根，煙嵐沒遠村。鳥歸沙有跡，帆過浪無痕。望水知柔性，看山欲倦魂。縱情猶未已，迴馬欲黃昏。
送耿處士 賈島 
一瓶離別酒，未盡即言行。萬水千山路，孤舟幾月程。川原秋色靜，蘆葦晚風鳴。迢遰不歸客，人傳虛隱名。
過唐校書書齋 賈島 
池滿風吹竹，時時得爽神。聲齊雛鳥語，畫卷老僧真。月出行幾步，花開到四鄰。江湖心自切，未可挂頭巾。
送杜秀才東遊 賈島 
東遊誰見待，盡室寄長安。別後葉頻落，去程山已寒。大河風色度，曠野燒煙殘。匣有青銅鏡，時將照鬢看。
送天台僧 賈島  送别 写人
遠夢歸華頂，扁舟背岳陽。寒蔬修淨食，夜浪動禪床。鴈過孤峰曉，猨啼一樹霜。身心無別念，餘習在詩章。
懷紫閣隱者 賈島 
寂寥思隱者，孤燭坐秋霖。梨栗猨喜熟，雲山僧說深。寄書應不到，結伴擬同尋。廢寢方終夕，迢迢紫閣心。
雨夜同厲玄懷皇甫荀 賈島 
桐竹遶庭匝，雨多風更吹。還如舊山夜，臥聽瀑泉時。磧鴈來期近，秋鐘到夢遲。溝西吟苦客，中夕話兼思。
秋暮 賈島 
北門楊柳葉，不覺已繽紛。值鶴因臨水，迎僧忽背雲。白鬚相並出，清淚兩行分。默默空朝夕，苦吟誰喜聞。
哭胡遇 賈島 
夭壽知齊理，何曾免歎嗟。祭迴收朔雪，弔後折寒花。野水秋吟斷，空山暮影斜。弟兄相識徧，猶得到君家。
送安南惟鑒法師 賈島 
講經春殿裏，花遶御牀飛。南海幾迴渡，舊山臨老歸。潮搖蠻草落，月溼島松微。空水既如彼，往來消息稀。
題李凝幽居 賈島 
閑居少鄰並，草徑入荒園。鳥宿池邊樹，僧敲月下門。過橋分野色，移石動雲根。暫去還來此，幽期不負言。
送韓湘 賈島 
挂席從古路，長風起廣津。楚城花未發，上苑蝶來新。半沒湖波月，初生島草春。孤霞臨石鏡，極浦映村神。細響吟乾葦，餘馨動遠蘋。欲憑將一札，寄與沃洲人。
宿贇上人房 賈島 
堦前多是竹，閑地擬栽松。朱點草書疏，雪平麻履蹤。御溝寒夜雨，宮寺靜時鐘。此時無他事，來尋不厭重。
訪李甘原居 賈島 
原西居處靜，門對曲江開。石縫銜枯草，查根上淨苔。翠微泉夜落，紫閣鳥時來。仍憶尋淇岸，同行採蕨回。
題山寺井 賈島 
沈沈百尺餘，功就豈斯須。汲早僧出定，鑿新蟲自無。藏源重嶂底，澄翳大空隅。此地如經劫，涼潭會共枯。
送李餘及第歸蜀 賈島 
知音伸久屈，覲省去光輝。津渡逢清夜，途程盡翠微。雲當绵竹疊，鳥離錦江飛。肯寄書來否，原居出亦稀。
荒齋 賈島 
草合徑微微，終南對掩扉。晚涼疎雨絕，初曉遠山稀。落葉無青地，閑身著白衣。朴愚猶本性，不是學忘機。
夜喜賀蘭三見訪 賈島 
漏鐘仍夜淺，時節欲秋分。泉聒棲松鶴，風除翳月雲。踏苔行引興，枕石臥論文。即此尋常靜，來多秖是君。
題青龍寺鏡公房 賈島 
一夕曾留宿，終南搖落時。孤燈岡舍掩，殘磬雪風吹。樹老因寒折，泉深出井遲。疎慵豈有事，多失上方期。
送陳判官赴綏德 賈島 
將軍邀入幕，束帶便離家。身暖蕉衣窄，天寒磧日斜。火燒岡斷葦，風卷雪平沙。絲竹豐州有，春來秖欠花。
送敭法師 賈島 
度歲不相見，嚴冬始出關。孤煙寒色樹，高雪夕陽山。瀑布寺應到，牡丹房甚閑。南朝遺跡在，此去幾時還。
寄錢庶子 賈島 
曲江春水滿，北岸掩柴關。秖有僧鄰舍，全無物映山。樹陰終日掃，藥債隔年還。猶記聽琴夜，寒燈竹屋間。
原上秋居 賈島 
關西又落木，心事復如何。歲月辭山久，秋霖入夜多。鳥從井口出，人自洛陽過。倚杖聊閑望，田家未翦禾。
夏夜 賈島 
原寺偏鄰近，開門物景澄。磬通多葉罅，月離片雲稜。寄宿山中鳥，相尋海畔僧。唯愁秋色至，乍可在炎蒸。
冬夜 賈島 
羈旅復經冬，瓢空盎亦空。淚流寒枕上，跡絕舊山中。淩結浮萍水，雪和衰柳風。曙光雞未報，嘹唳兩三鴻。
送厲宗上人 賈島 
擁策背岷峨，終南雨雪和。漱泉秋鶴至，禪樹夜猨過。高頂白雲盡，前山黃葉多。曾吟廬嶽上，月動九江波。
寄李存穆 賈島 
聞道船中病，似憂親弟兄。信來從水路，身去到柴城。久別長鬚鬢，相思書姓名。忽然消息絕，頻夢却還京。
贈無懷禪師 賈島 
身從劫劫修，果以此生周。禪定石床暖，月移山樹秋。捧盂觀宿飯，敲磬過清流。不掩玄關路，敎人問白頭。
寄武功姚主簿 賈島 
居枕江沱北，情懸渭曲西。數宵曾夢見，幾處得書披。驛路穿荒坂，公田帶淤泥。靜棊功奧妙，閑作韻清淒。鋤草留叢藥，尋山上石梯。客迴河水漲，風起夕陽低。空地苔連井，孤村火隔溪。卷簾黃葉落，鎖印子規啼。隴色澄秋月，邊聲入戰鼙。會須過縣去，況是屢招攜。
題劉華書齋 賈島 
白石床無塵，青松樹有鱗。一鶯啼帶雨，兩樹合從春。荒榭苔膠砌，幽叢果墮榛。偶來疎或數，當暑夕勝晨。露滴星河水，巢重草木薪。終南同往意，趙北獨遊身。渡葉司天漏，驚蛩遠地人。機清公幹族，也莫臥漳濱。
送盧秀才遊潞府 賈島 
雨餘滋潤在，風不起塵沙。邊日寡文思，送君吟月華。過山干相府，臨水宿僧家。能賦焉長屈，芳春宴杏花。
送南康姚明府 賈島 
銅章美少年，小邑在南天。版籍多遷客，封疆接洞田。靜江鳴野鼓，發纜帶村煙。却笑陶元亮，何須憶醉眠。
送友人棄官遊江左 賈島 
羨君休作尉，萬事且全身。寰海多虞日，江湖獨往人。姓名何處變，鷗鳥幾時親。別後吳中使，應須訪子真。
南齋 賈島 
獨自南齋臥，神閑景亦空。有山來枕上，無事到心中。簾卷侵牀月，屏遮入座風。望春春未至，應在海門東。
早春題友人湖上新居二首 一 賈島 
近得雲中路，門長侵早開。到時猶有雪，行處已無苔。勸酒客初醉，留茶僧未來。每逢晴暖日，惟見乞花栽。
早春題友人湖上新居二首 二 賈島 
門不當官道，行人到亦稀。故從餐後出，多是夜深歸。開篋收詩卷，掃牀移臥衣。幾時同買宅，相送有柴扉。
送雍陶入蜀 賈島 
江山事若諳，那肯滯雲南。草色分危磴，杉陰近古潭。日斜襃谷鳥，夏淺巂州蠶。吾自疑雙鬢，相逢更不堪。
張郎中過原東居 賈島 
年長惟添嬾，經旬止掩關。高人餐藥後，下馬此林間。對坐天將暮，同來客亦閑。幾時能重至，水味似深山。
荅王建祕書 賈島  洞庭湖
人皆聞蟋蟀，我獨恨蹉跎。白髮無心鑷，青山去意多。信來漳浦岸，期負洞庭波。時掃高槐影，朝迴或恐過。
送李餘往湖南 賈島 
昔去候溫涼，秋山滿楚鄉。今來從辟命，春物徧涔陽。岳石挂海雪，野楓堆渚檣。若尋吾祖宅，寂寞在瀟湘。
寄顧非熊 賈島 
知君歸有處，山水亦難齊。猶去瀟湘遠，不聞猨狖啼。穴通茆嶺下，潮滿石頭西。獨立生遙思，秋原日漸低。
送神邈法師 賈島 
柳絮落濛濛，西州道路中。相逢春忽盡，獨去講初終。行疾遙山雨，眠遲後夜風。繞房三兩樹，迴日葉應紅。
送慈恩寺霄韻法師謁太原李司空 賈島 
何故謁司空，雲山知幾重。磧遙來鴈盡，雪急去僧逢。清磬先寒角，禪燈徹曉烽。舊房閑片石，倚著最高松。
送知興上人 賈島 
久住巴興寺，如今始拂衣。欲臨秋水別，不向故園歸。錫挂天涯樹，房開嶽頂扉。下看千里曉，霜海日生微。
送惠雅法師歸玉泉 賈島  洞庭湖
秖到瀟湘水，洞庭湖未遊。飲泉看月別，下峽聽猨愁。講不停雷雨，吟當近海流。降霜歸楚夕，星冷玉泉秋。
憶江上吳處士 賈島  思念 送别
閩國揚帆去，蟾蜍虧復團。秋風生渭水，落葉滿長安。此地聚會夕，當時雷雨寒。蘭橈殊未返，消息海雲端。
題張博士新居 賈島  洞庭湖
青楓何不種，林在洞庭村。應爲三湘遠，難移萬里根。斗牛初過伏，菡萏欲香門。舊即湖山隱，新廬葺此原。
石門陂留辭從叔謩 賈島 
幽鳥飛不遠，此行千里間。寒衝陂水霧，醉下菊花山。有恥長爲客，無成又入關。何時臨澗柳，吾黨共來攀。
送朱兵曹迴越 賈島 
星彩練中見，澄江豈有泥。潮生垂釣罷，楚盡去檣西。磧鳥辭沙至，山鼯隔水啼。會稽半侵海，濤白禹祠溪。
懷博陵故人 賈島 
孤城易水頭，不忘舊交遊。雪壓圍碁石，風吹飲酒樓。路遙千萬里，人別十三秋。吟苦相思處，天寒水急流。
夕思 賈島  洞庭湖
秋宵已難曙，漏向二更分。我憶山水坐，蟲當寂寞聞。洞庭風落木，天姥月離雲。會自東浮去，將何欲致君。
寄河中楊少尹 賈島 
非惟咎曩時，投刺詣門遲。悵望三秋後，參差萬里期。禹留疏鑿跡，舜在寂寥祠。此到杳難共，迴風逐所思。
孟融逸人 賈島 
孟君臨水居，不食水中魚。衣褐唯麤帛，筐箱秖素書。樹林幽鳥戀，世界此心疎。擬棹孤舟去，何峰又結廬。
晚晴見終南諸峰 賈島 
秦分積多峰，連巴勢不窮。半旬藏雨裏，此日到窗中。圓魄將昇兔，高空欲呌鴻。故山思不見，碣石泬寥東。
宿池上 賈島 
泉來從絕壑，亭敞在中流。竹密無空岸，松長可絆舟。蟪蛄潭上夜，河漢島前秋。異夕期深漲，攜琴却此遊。
喜姚郎中自杭州迴 賈島 
路多楓樹林，累日泊清陰。來去泛流水，翛然適此心。一披江上作，三起月中吟。東省期司諫，雲門悔不尋。
送鄭長史之嶺南 賈島 
雲林頗重疊，岑渚復幽奇。汨水斜陽岸，騷人正則祠。蒼梧多蟋蟀，白露溼江蘺。擢第榮南去，晨昏近九疑。
送李溟謁宥州李權使君 賈島 
英雄典宥州，迢遰苦吟遊。風宿驪山下，月斜灞水流。去時初落葉，回日定非秋。太守攜才子，看鵬百尺樓。
題長江 賈島  长江
言心俱好靜，廨署落暉空。歸吏封宵鑰，行蛇入古桐。長江頻雨後，明月衆星中。若任遷人去，西溪與剡通。
泥陽館 賈島 
客愁何併起，暮送故人回。廢館秋螢出，空城寒雨來。夕陽飄白露，樹影掃青苔。獨坐離容慘，孤燈照不開。
送徐員外赴河中 賈島 
原野正蕭瑟，中間分散情。吏從甘扈罷，詔許朔方行。邊日沈殘角，河關截夜城。雲居閑獨往，長老出房迎。
送賀蘭上人 賈島 
野僧來別我，略坐傍泉沙。遠道擎空鉢，深山蹋落花。無師禪自解，有格句堪誇。此去非緣事，孤雲不定家。
送令狐綯相公 賈島 
梁園趨戟節，海草幾枯春。風水難遭便，差池未振鱗。姓名猶語及，門館阻何因。苦擬修文卷，重擎獻匠人。吟看青島處，朝退赤墀晨。根愛杉栽活，枝憐雪霰新。綴篇嗟調逸，不知揣才貧。早晚還霖雨，滂沱洗月輪。揠苗方滅裂，成器待陶鈞。困坂思迴顧，迷邦輙問津。數行望外札，絕句握中珍。是日榮遊汴，當時怯往陳。鴻舂乖漢爵，[楨]病臥漳濱。嶽整五千仞，雲惟一片身。故山離未死，秋水宿經旬。下第能無恧，高科恐有神。罷耕田料廢，省釣岸應榛。慷慨知音在，誰能淚墮巾。
寄滄州李尚書 賈島 
滄溟深絕闊，西岸郭東門。弋者羅夷鳥，桴人思嶠猨。威稜高臘冽，煦育極春溫。陂淀封疆內，蒹葭壁壘根。搖鞞邊地脈，愁箭虎狼魂。水縣賣紗市，鹽田煮海村。枝條分御葉，家世食唐恩。武可縱橫講，功從戰伐論。天涯生月片，嶼頂湧泉源。非是泥池物，方因雷雨尊。沈謀藏未露，隣境帖無喧。青塚驕回鶻，蕭關陷吐蕃。何時霖歲旱，早晚雪邦冤。迢遰瞻旌纛，浮陽寄詠言。
逢舊識 賈島  黄河
幾歲阻干戈，今朝勸酒歌。羨君無白髮，走馬過黃河。舊宅兵燒盡，新宮日奏多。妖星還有角，數尺鐵重磨。
崇聖寺斌公房 賈島  衡山
近來惟一食，樹下掩禪扉。落日寒山磬，多年壞衲衣。白鬚長更剃，青靄遠還歸。仍說遊南嶽，經行是息機。
送李傅侍郎劒南行營 賈島 
走馬從邊事，新恩受外臺。勇看雙節出，期破八蠻回。許國家無戀，盤江棧不摧。移軍刁斗逐，報捷劒門開。角咽狝猴呌，鼙乾霹靂來。去年新甸邑，猶滯佐時才。
岐下送友人歸襄陽 賈島 
蹉跎隨汎梗，羈旅到西州。舉翮籠中鳥，知心海上鷗。山光分首暮，草色向家秋。若更登高峴，看碑定淚流。
送友人遊蜀 賈島 
萬岑深積翠，路向此中難。欲暮多羈思，因高莫遠看。卓家人寂寞，揚子業凋殘。唯有岷江水，悠悠帶月寒。
子規 賈島 
遊魂自相呌，寧復記前身。飛過隣家月，聲連野路春。夢邊催曉急，愁處送風頻。自有霑花血，相和雨滴新。
送僧歸天台 賈島 
辭秦經越過，歸寺海西峯。石磵雙流水，山門九里松。曾聞清禁漏，却聽赤城鐘。妙宇研磨講，應齊智者蹤。
讓糺曹上樂使君 賈島 
戰戰復兢兢，猶如履薄冰。雖然叨一掾，還似說三乘。瓶汲南溪水，書來北嶽僧。戇愚兼抱疾，權紀不相應。
贈友人 賈島 
五字詩成卷，清新韻具偕。不同狂客醉，自伴律僧齋。春別和花樹，秋辭帶月淮。却歸登第日，名近榜頭排。
送雍陶及第歸成都寧親 賈島 
不唯詩著籍，兼又賦知名。議論於題稱，春秋對問精。半應陰隲與，全賴有司平。歸去峯巒衆，別來松桂生。漲江流水品，當道白雲坑。勿以攻文捷，而將學劒輕。製衣新濯錦，開醞舊燒罌。同日昇科士，誰同膝下榮。
謝令狐綯相公賜衣九事 賈島  长江
長江飛鳥外，主簿跨驢歸。逐客寒前夜，元戎予厚衣。雪來松更綠，霜降月彌輝。即日調殷鼎，朝分是與非。
送金州鑒周上人 賈島 
地必尋天目，溪仍住若耶。帆隨風便發，月不要雲遮。極浦浮霜雁，迴潮落海查。峨嵋省春上，立雪指流沙。
新年 賈島  忧国忧民 节日 抒怀 新年
嗟以龍鍾身，如何歲復新。石門思隱久，銅鏡強窺頻。花發新移樹，心知故國春。誰能平此恨，豈是北宗人。
送僧 賈島 
出家從丱歲，解論造玄門。不惜揮談柄，誰能聽至言。中時山果熟，後夏竹陰繁。此去逢何日，峨嵋曉復昏。
送姚杭州 賈島 
白雲峯下城，日夕白雲生。人老江波釣，田侵海樹耕。吳山鍾入越，蓮葉吹搖旌。詩異石門思，濤來向越迎。
夜集田卿宅 賈島 
朗詠高齋下，如將古調彈。翻鴻向桂水，來雪渡桑乾。滴滴玉漏曙，翛翛竹籟殘。曩年曾宿此，亦值五陵寒。
詶厲玄 賈島 
我來從北鄙，子省涉西陵。白髮初相識，秋山擬共登。鄰居帝城雨，會宿御溝冰。未報見貽作，耿然中夜興。
送劉式洛中覲省 賈島 
晴峯三十六，侍立上春臺。同宿別離恨，共看星月迴。野鶯臨苑語，河櫂歷江來。便寄相思札，緘封花下開。
送空公往金州 賈島 
七百里山水，手中楖栗麤。松生師坐石，潭滌祖傳盂。長擬老嶽嶠，又聞思海湖。惠能同俗姓，不是嶺南盧。
贈紹明上人 賈島 
未住青雲室，中秋獨往年。上方嵩若寺，下視雨和烟。祖豈無言去，心因斷臂傳。不知能已後，更有幾燈然。
贈弘泉上人 賈島 
洗足下藍嶺，古師精進同。心知溪卉長，居此玉林空。西殿宵燈磬，東林曙雨風。舊峯鄰太白，石座雨苔濛。
送宣皎上人遊太白 賈島 
剃髮鬢無雪，去年三十三。山過春草寺，磬度落花潭。得句才鄰約，論宗意在南。峯靈疑懶下，蒼翠太虛參。
病起 賈島 
高丘歸未得，空自責遲迴。身事豈能遂，蘭花又已開。病令新作少，雨阻故人來。燈下南華卷，袪愁當酒杯。
送殷侍御赴同州 賈島  洞庭湖
馮翊蒲西郡，沙岡擁地形。中條全離嶽，清渭半和涇。夜暮眠明月，秋深至洞庭。猶來交辟士，事別偃林扃。
送沈鶴 賈島 
家楚壻於秦，攜妻去養親。陸行千里外，風卷一帆新。夜泊疏山雨，秋吟搗藥輪。蕪城登眺作，才動廣陵人。
秋夜仰懷錢孟二公琴客會 賈島 
月色四時好，秋光君子知。南山昨夜雨，爲我寫清規。獨鶴聳寒骨，高杉韻細颸。仙家縹緲弄，髣髴此中期。
贈李金州 賈島 
綺里祠前後，山程踐白雲。泝流隨大斾，登岸見全軍。曉角吹人夢，秋風卷雁羣。霧開方露日，漢水底沙分。
送獨孤馬二秀才居明月山讀書 賈島 
濯志俱高潔，儒科慕冉顏。家辭臨水郡，雨到讀書山。棲鳥椶花上，聲鐘礫閣間。寂寥窗戶外，時見一舟還。
病蟬 賈島 
病蟬飛不得，向我掌中行。拆翼猶能薄，酸吟尚極清。露華凝在腹，塵點誤侵睛。黃雀幷鳶鳥，俱懷害爾情。
青門里作 賈島 
燕存鴻已過，海內幾人愁。欲問南宗理，將歸北嶽修。若無攀桂分，秖是臥雲休。泉樹一爲別，依稀三十秋。
盧秀才南臺 賈島 
居在青門里，臺當千萬岑。下因岡助勢，上有樹交陰。陵遠根纔近，空長畔可尋。新晴登嘯處，驚起宿枝禽。
寄李輈侍郎 賈島 
終過盟津書，分明夢不虛。人從清渭別，地隔太行餘。賓幕誰嫌靜，公門但晏如。櫑鞞乾霹靂，斜漢溼蟾蜍。追琢垂今後，敦龐得古初。井臺憐操築，漳岸想丕疏。亦冀鏗珉珮，終當直石渠。此身多抱疾，幽里近營居。憶漱蘇門澗，經浮楚澤瀦。松栽侵古影，葷斷尚芹葅。語嘿曾延接，心源離滓淤。誰言姓琴氏，獨跨角生魚。
寄令狐綯相公 賈島 
驢駿勝羸馬，東川路匪賒。一緘論賈誼，三蜀寄嚴家。澄徹霜江水，分明露石沙。話言聲及政，棧閣谷離斜。自著衣偏暖，誰憂雪六花。裹裳留闊襆，防患與通茶。山館中宵起，星河殘月華。雙僮前日雇，數口向天涯。良樂知騏驥，張雷驗鏌鋣。謙光賢將相，別紙聖龍蛇。豈有斯言玷，應無白璧瑕。不妨圓魄裏，人亦指蝦蟇。
積雪 賈島 
昔屬時霖滯，今逢臘雪多。南猜飄桂渚，北訝雨交河。盡滅平蕪色，彌重古木柯。空中離白氣，島外下滄波。隱者迷樵道，朝人冷玉珂。夕繁仍晝密，漏間復鐘和。想積高嵩頂，新秋皎月過。
過楊道士居 賈島 
先生修道處，茆屋遠囂氛。叩齒坐明月，搘頤望白雲。精神含藥色，衣服帶霞紋。無話瀛洲路，多年別少君。
贈僧 賈島 
亂山秋木穴，裏有靈蛇藏。鐵錫挂臨海，石樓聞異香。出塵頭未白，入定衲凝霜。莫話五湖事，令人心欲狂。
送友人遊塞 賈島 
飄蓬多塞下，君見益潸然。逈磧沙銜日，長河水接天。夜泉行客火，曉戍向京煙。少結相思恨，佳期芳草前。
思遊邊友人 賈島 
凝愁對孤燭，昨日飲離杯。葉下故人去，天中新雁來。連沙秋草薄，帶雪暮山開。苑北紅塵道，何時見遠迴。
秋暮寄友人 賈島 
寥落關河暮，霜風樹葉低。遠天垂地外，寒日下峯西。有志煙霞切，無家歲月迷。清宵話白閣，已負十年棲。
寄令狐綯相公 賈島  长江
官高頻敕授，老免把犁鋤。一主長江印，三封東省書。不無濠上思，唯食圃中蔬。夢幻將泡影，浮生事只如。
和孟逸人林下道情 賈島 
四氣相陶鑄，中庸道豈銷。夏雲生此日，春色盡今朝。陋巷貧無悶，毘耶疾未調。已栽天末柏，合抱豈非遙。
宿姚少府北齋 賈島 
石溪同夜泛，復此北齋期。鳥絕吏歸後，蛩鳴客臥時。鏁城涼雨細，開印曙鐘遲。憶此漳川岸，如今是別離。
雪晴晚望 賈島  写雪 写景 抒情 雪
倚杖望晴雪，溪雲幾萬重。樵人歸白屋，寒日下危峯。野火燒岡草，斷煙生石松。却回山寺路，聞打暮天鐘。
寄朱錫珪 賈島  长江
遠泊與誰同，來從古木中。長江人釣月，曠野火燒風。夢澤吞楚大，閩山阨海叢。此時檣底水，濤起屈原通。
馬戴居華山因寄 賈島 
玉女洗頭盆，孤高不可言。瀑流蓮嶽頂，河注華山根。絕雀林藏鶻，無人境有猨。秋蟾纔過雨，石上古松門。
寄胡遇 賈島 
一自殘春別，經炎復到涼。螢從枯樹出，蛩入破堦藏。落葉書勝紙，閑砧坐當林。東門因送客，相訪也何妨。
送李戎扶侍往壽安 賈島 
二千餘里路，一半是波濤。未曉著衣起，出城逢日高。關山多寇盜，扶侍帶弓刀。臨別不揮淚，誰知心鬱陶。
送孫逸人 賈島 
衣屨猶同俗，妻兒亦宛然。不餐能累月，無病已多年。是藥皆諳性，令人漸信仙。杖頭書數卷，荷入翠微煙。
寄華山僧 賈島 
遙知白石室，松柏隱朦朧。月落看心次，雲生閉目中。五更鐘隔嶽，萬尺水懸空。苔蘚嵌巖所，依稀有徑通。
送李登少府 賈島 
伊陽耽酒尉，朗詠醉醒新。應見嵩山裏，明年躑躅春。一千尋樹直，三十六峯鄰。流水潺潺處，堅貞玉澗珉。
易州過郝逸人居 賈島 
每逢詞翰客，邀我共尋君。果見閑居賦，未曾流俗聞。也知鄰市井，宛似出囂氛。却笑巢由輩，何須隱白雲。
詶鄠縣李廓少府見寄 賈島 
稍憐公事退，復遇夕陽時。北朔霜凝竹，南山水入籬。吟懷滄海侶，空問白雲師。恨不相從去，心惟野鶴知。
淨業寺與前鄠縣李廓少府同宿 賈島 
來從城上峯，京寺暮相逢。往往語復默，微微雨灑松。家貧初罷吏，年長畏聞蛩。前日獨拘束，披衣起曉鐘。
送南卓歸京 賈島 
殘春別鏡陂，罷郡未霜髭。行李逢炎暑，山泉滿路岐。雲藏巢鶴樹，風觸囀鶯枝。三省同虛位，雙旌帶去思。入城宵夢後，待漏月沈時。長策幷忠告，從容寫玉墀。
臥疾走筆詶韓愈書問 賈島 
一臥三四旬，數書惟獨君。願爲出海月，不作歸山雲。身上衣頻寄，甌中物亦分。欲知強健否，病鶴未離羣。
長孫霞李溟自紫閣白閣二峯見訪 賈島 
寂寞吾廬貧，同來二閣人。所論唯野事，招作住雲鄰。古寺期秋宿，平林散早春。漱流今已矣，巢許豈堯臣。
送惟一遊清涼寺 賈島 
去有巡臺侶，荒溪衆樹分。瓶殘秦地水，錫入晉山雲。秋月離喧見，寒泉出定聞。人間臨欲別，旬日雨紛紛。
鄭尚書新開涪江二首 一 賈島 
岸鑿青山破，江開白浪寒。日沈源出海，春至草生灘。梓匠防波溢，蓬仙畏水乾。從今疏決後，任雨滯峯巒。
鄭尚書新開涪江二首 二 賈島 
不侵南畝務，已拔北江流。涪水方移岸，潯陽有到舟。潭澄初擣藥，波動乍垂鉤。山可疏三里，從知歷億秋。
送去華法師 賈島 
在越居何寺，東南水路歸。秋江洗一鉢，寒日曬三衣。默聽鴻聲盡，行看葉影飛。囊中無寶貨，船戶夜扃稀。
送蔡京 賈島  泰山
躍蹄歸魯日，帶漏別秦星。易折芳條桂，難窮邃義經。登封多泰嶽，巡狩徧滄溟。家在何林下，梁山翠滿庭。
慈恩寺上座院 賈島  衡山
未委衡山色，何如對塔峯。曩宵曾宿此，今夕值秋濃。羽族棲煙竹，寒流帶月鐘。井甘源起異，泉湧漬苔封。
題朱慶餘所居 賈島 
天寒吟竟曉，古屋瓦生松。寄信船一隻，隔鄉山萬重。樹來沙岸鳥，窗度雪樓鐘。每憶江中嶼，更看城上峯。
送黃知新歸安南 賈島 
池亭沈飲徧，非獨曲江花。地遠路穿海，春歸冬到家。火山難下雪，瘴土不生茶。知決移來計，相逢期尚賒。
贈胡禪歸 賈島 
自是根機鈍，非關夏臘深。秋來江上寺，夜坐嶺南心。井鑿山含月，風吹磬出林。祖師攜隻履，去路杳難尋。
元日女道士受籙 賈島 
元日更新夜，齋身稱淨衣。數星連斗出，萬里斷雲飛。霜下磬聲在，月高壇影微。立聽師語了，左肘繫符歸。
重與彭兵曹 賈島 
故人在城裏，休寄海邊書。漸去老不遠，別來情豈疎。硯冰催臘日，山雀到貧居。每有平戎計，官家別敕除。
贈莊上人 賈島 
不語焚香坐，心知道已成。流年衰此世，定力見他生。暮雪餘春冷，寒燈續晝明。尋常五侯至，敢望下堦迎。
落第東歸逢僧伯陽 賈島 
相逢須語笑，人世別離頻。曉至長侵月，思鄉動隔春。見僧心暫靜，從俗事多迍。宇宙詩名小，山河客路新。翠桐猶入爨，清鏡未辭塵。逸足思奔驥，隨羣且退鱗。宴乖紅杏寺，愁在綠楊津。老病難爲樂，開眉賴故人。
宿成湘林下 賈島 
相訪夕陽時，千株木未衰。石泉流出谷，山雨滴棲鴟。漏向燈聽數，酒因客寢遲。今宵不盡興，更有月明期。
喜雍陶至 賈島 
今朝笑語同，幾日百憂中。鳥度劒門靜，蠻歸瀘水空。步霜吟菊畔，待月坐林東。且莫孤此興，勿論窮與通。
酬胡遇 賈島 
麗句傳人口，科名立可圖。移居見山燒，買樹帶巢烏。遊遠風濤急，吟清雪月孤。却思初識面，仍未有多鬚。
宿慈恩寺郁公房 賈島 
病身來寄宿，自掃一牀閑。反照臨江磬，新秋過雨山。竹陰移冷月，荷氣帶禪關。獨住天台意，方從內請還。
寄韓湘 賈島 
過嶺行多少，潮州漲滿川。花開南去後，水凍北歸前。望鷺吟登閣，聽猨淚滴船。相思堪面話，不著尺書傳。
喜無可上人遊山回 賈島 
一食復何如，尋山無定居。相逢新夏滿，不見半年餘。聽話龍潭雪，休傳鳥道書。別來還似舊，白髮日高梳。
寄毘陵徹公 賈島 
身依吳寺老，黃葉幾迴看。早講林霜在，孤禪隙月殘。井通潮浪遠，鐘與角聲寒。已有南遊約，誰言禮謁難。
寄劉侍御 賈島 
衣多苔蘚痕，猶擬更趨門。自夏雖無病，經秋不過原。積泉留岱鳥，疊岫隔巴猨。琴月西齋集，如今豈復言。
送穆少府知眉州 賈島 
劒門倚青漢，君昔未曾過。日暮行人少，山深異鳥多。猨啼和峽雨，棧盡到江波。一路白雲裏，飛泉灑薜蘿。
宿孤館 賈島 
落日投村戍，愁生爲客途。寒山晴後綠，秋月夜來孤。橘樹千株在，漁家一半無。自知風水靜，舟繫岸邊蘆。
哭宗密禪師 賈島 
鳥道雪岑巔，師亡誰去禪。几塵增滅後，樹色改生前。層塔當松吹，殘蹤傍野泉。唯嗟聽經虎，時到壞菴邊。
宿山寺 賈島  抒情 寺庙 写景
衆岫聳寒色，精廬向此分。流星透疎木，走月逆行雲。絕頂人來少，高松鶴不羣。一僧年八十，世事未曾聞。
題竹谷上人院 賈島 
禪庭高鳥道，迴望極川原。樵徑連峯頂，石泉通竹根。木深猶積雪，山淺未聞猨。欲別塵中苦，願師貽一言。
送僧歸太白山 賈島 
堅冰連夏處，太白接青天。雲塞石房路，峯明雨外巔。夜禪臨虎穴，寒漱撇龍泉。後會不期日，相逢應信緣。
暮過山村 賈島 
數里聞寒水，山家少四鄰。怪禽啼曠野，落日恐行人。初月未終夕，邊烽不過秦。蕭條桑柘外，煙火漸相親。
內道場僧弘紹 賈島 
麟德燃香請，長安春幾回。夜閑同像寂，晝定爲吾開。講罷松根老，經浮海水來。六年雙足履，只步院中苔。
蔣亭和蔡湘州 賈島 
蔣宅爲亭榭，蔡城東郭門。潭連秦相井，松老漢朝根。已積蒼苔徧，何曾舊徑存。高齋無事後，時復一攜尊。
光州王建使君水亭作 賈島 
楚水臨軒積，澄鮮一畝餘。柳根連岸盡，荷葉出萍初。極浦清相似，幽禽到不虛。夕陽庭際眺，槐雨滴疎疎。
留別光州王使君建 賈島 
杜陵千里外，期在末秋歸。既見林花落，須防木葉飛。楚從何地盡，淮隔數峯微。迴首餘霞失，斜陽照客衣。
哭張籍 賈島 
精靈歸恍惚，石磬韻曾聞。即日是前古，誰人耕此墳。舊遊孤櫂遠，故域九江分。本欲蓬瀛去，餐芝御白雲。
靈準上人院 賈島 
掩扉當太白，臘數等松椿。禁漏來遙夜，山泉落近鄰。經聲終卷曉，草色幾芽春。海內知名士，交遊準上人。
寄柳舍人宗元 賈島 
格與功俱造，何人意不降。一宵三夢柳，孤泊九秋江。擢第名重列，沖天字幾雙。誓爲仙者僕，側執馭風幢。
送玄巖上人歸西蜀 賈島 
玉壘山中寺，幽深勝概多。藥成彭祖擣，頂受七輪摩。去臘催今夏，流光等逝波。會當依糞掃，五嶽徧頭陀。
寄宋州田中丞 賈島 
古郡近南徐，關河萬里餘。相思深夜後，未荅去秋書。自別知音少，難忘識面初。舊山期已久，門掩數畦蔬。
送朱休歸劒南 賈島  长江
劒南歸受賀，太學賦聲雄。山路長江岸，朝陽十月中。芽新抽雪茗，枝重集猨楓。卓氏琴臺廢，深蕪想徑通。
送皇甫侍御 賈島 
曉鐘催早朝，自是赴嘉招。舟泊湘江闊，田收楚澤遙。雁驚起衰草，猨渴下寒條。來使黔南日，時應問寂寥。
喜李餘自蜀至 賈島 
迢遰岷峨外，西南驛路高。幾程尋嶮棧，獨宿聽寒濤。白鳥飛還立，青猨斷更號。往來從此過，詞體近風騷。
王侍御南原莊 賈島 
買得足雲地，新栽藥數窠。峰頭盤一徑，原下注雙河。春寺閑眠久，晴臺獨上多。南齋宿雨後，仍許重來麽。
送康秀才 賈島 
俱爲落第年，相識落花前。酒瀉兩三盞，詩吟十數篇。行岐逢塞雨，嘶馬上津船。樹影高堂下，迴時應有蟬。
寄魏少府 賈島 
來時乖面別，終日使人慙。易記卷中句，難忘燈下談。溼苔黏樹癭，瀑布濺房庵。音信如相惠，移居古井南。
原居即事言懷贈孫員外 賈島 
出入土門偏，秋深石色泉。徑通原上草，地接水中蓮。採菌依餘枿，拾薪逢刈田。鑷撏白髮斷，兵阻尺書傳。避路來華省，抄詩上彩牋。高齋久不到，猶喜未經年。
登樓 賈島 
秋日登高望，涼風吹海初。山川明已久，河漢沒無餘。遠近涯寥敻，高低中太虛。賦因王閣筆，思比謝遊疎。
[昆]明池泛舟 賈島 
一枝青竹榜，泛泛綠萍裏。不見釣魚人，漸入秋塘水。
送劉知新往襄陽 賈島 
此別誠堪恨，荆襄是舊游。眼光懸欲落，心緒亂難收。花木三層寺，煙波五相樓。因君兩地去，長使夢悠悠。
寄慈恩寺郁上人 賈島 
中秋期夕望，虛室省相容。北斗生清漏，南山出碧重。露寒鳩宿竹，鴻過月圓鐘。此夜情應切，衡陽舊住峯。
送饒州張使君 賈島 
終南雲雨連城闕，去路西江白浪頭。滁上郡齋離昨日，鄱陽農事勸今秋。道心生向前朝寺，文思來因靜夜樓。借問泊帆干謁者，誰人曾聽峽猨愁。
觀冬設上東川楊尚書 賈島 
匏革奏冬非獨樂，軍城未曉啓重門。何時却入三台貴，此日空知八座尊。羅綺舞中收雨點，貔貅閫外卷雲根。逐遷屬吏隨賓列，撥櫂扁舟不忘恩。
巴興作 賈島 
三年未省聞鴻呌，九月何曾見草枯。寒暑氣均思白社，星辰位正憶皇都。蘇卿持節終還漢，葛相行師自渡瀘。鄉味朔山林果別，北歸期挂海帆孤。
早蟬 賈島 
早蟬孤抱芳槐葉，噪向殘陽意度秋。也任一聲催我老，堪聽兩耳畏吟休。得非下第無高韻，須是青山隱白頭。若問此心嗟嘆否，天人不可怨而尤。
投元郎中 賈島 
心在瀟湘歸未期，卷中多是得名詩。高臺聊望清秋色，片水堪留白鷺鷥。省宿有時聞急雨，朝迴盡日伴禪師。舊文去歲曾將獻，蒙與人來說始知。